Changmaw Hkung E, Nang Rawt Pru Wa Sanu! (Daw II)
Changmaw Hkung E, Nang Rawt Pru Wa Sanu! (Daw II)
Ahmoonli
CHANGMAW Hkung ngu tsun yang Changmaw Hkung a asak hkalam rai nga ai Ngawchang Hka hpe mung n mai malap da na re. Ngawchang Hka lwi nga dingsa Changmaw Hkung mung grin nga na re. Raitim, Changmaw Hkung e nang yup pyaw nga ai ten Ngawchang Hka gaw roi rip hkrum sai. Shi a tsawm shingni ni hkoi ma sai. Shi nsam ni hten mat, htum ma sai. Dai sha n-ga, nang nan mung tsittsawm ai nsam ni yawng hkoi ma sai le. Na a hkum dingyang baw da ai lam makau e tu pra nga ai marau hpun ni ya kanang du mat sa ta? Nang na hkumshan ni yawng htum mat nga sai le nang dum sanu! Kadai ni wa nang hte nang na asak hkalam hpe jahten shaza roi nga a ta?
Changmaw Hkung ginra hpe uphkang ai NDAK hpyendap ni 1985 ning kaw nna Miwa Mung a karum kahtau ai lam n lu mat sai majaw, dai ginra a hpun ni hpe shaw dut sha hpang sai. 1990 ning hta Changmaw Hkung ginra hta ka-ni hpe damlada ai hku na hkai hpang wa sai majaw, lam shagu hta hkrat sum ai lam ni mung law law rai wa sai. 1993 ning hta NDAK hpyendap ni Myen Mung Asuya hte gap hkat jahkring lekmat sen htu ngut ai hpang, NDAK Asuya hku nna Miwa Mung de hpun dut sha ai lam hpe moi na hta grau damlada ai hku wanglu wanglang galaw wa sai.
Dai zawn galaw ai hta, nta shagu hpe marai langai n galaw n mai ladat ni mung jailang wa ai lam ni nga lai wa sai. Law malawng dut sha ai gaw marau hpun ni hte kaga hpun hpan hkum hkra re ai. Dai hku dut sha ai lam gaw ndai ginra hta nga ai rudi masha ni a matu gara hku akyu nga a ta? “Dai hpun ni gaw mai dut sha ai re nga kadai n chye ai majaw kadai mung n dut sha ai. Miwa Mung kaw na mawdaw kaba ni, jak ni hte masha ni sa wa nna hpun ni hpe sa la ai ten, dai hpang she anhte gaw hpun ndai ni, dut sha mai ai baw re ngu chye wa ai. Shanhte hpun kahtam ai makau na nta ni hpe gumhpraw kachyi mi jaw ai. Ngut yang, jak hte galaw n ra ai shara kaw masha n-gun ra ai shaloi anhte kaw na masha ni gaw sa hpai ai, dai kaw nna gumhpraw ni lu wa ai. Dai hpang e gaw, anhte ginra kaw na masha ni nan mung hpun galaw sha hpang sai. Dai hku galaw ai ten hta mung NDAK Asuya kaw nna masat da ai hkanse ni hpe jaw ra ai,” nga nna dai ginra kaw nga ai rudi masha langai tsun ai.
Changmaw Hkung ginra hpe NDAK uphkang ai aten shaning ladaw ni langai hpang langai lai wa sai. Dai hta, hpun galaw sha ai hpe sha naw maram yu ga: bum ni yawng htum ma sai, tsit tsawm ai nsam ni mung yawng hkoi ma sai. Changmaw Hkung ginra gaw hpa baw galai shai wa a ta? Kade ram rawt jat wa a ta? Dai lam hte seng nna rudi masha ramma langai ya na zawn tsun ai; “Anhte kaw gaw dai zawn re hpun ni shaw ai a majaw kaja wa ai ngu ai gaw hpa n nga ai ngu pyi mai tsun ai. Rawt jat bawng-ring ai lam galaw nga ai. Raitimung, 2010 ning a shawngdaw gaw Asuya a budget hte galaw ai n re ai, Miwa ni a gumhpraw hte galaw ai sha re. Mare langai a matu jawng langai gap ya yang dai mare na hpun ni yawng la mat ai. Mahkrai gap ya yang, bum ni yawng ma ai. Hpang jahtum anhte kaw hpa n ngam ai. Dai re majaw, anhte mungmasha ni hta machyi ai lam grai law ai bawng-ring lam ni re ngu sha tsun mayu ai.”
Changmaw Hkung ginra gaw dai ladaw hta matut mahkai lam ni yawng pat da ai re majaw, hpun htaw ai madaw lai na matu daram sha galaw da ai mawdaw lam nkau mi sha nga ai. Changmaw Hkung ginra na mare kahtawng langai hte langai matut mahkai hkawmsa ai lam mung yakhkak ai. Ngawchang Hka hpe lai rap ra ai shara nkau hkan gaw mahkrai n nga ai majaw hpri sumri, hkali ni hte sha rap ra ai. Dai zawn re ai lam gaw dingbai dingna byin na re ai hpe chye ai raitim, rudi masha ni kaw lata la na ahkaw ahkang n nga ai. Dai ten ni hta asak ram sai ni, kaba sai ni gaw dai ginra kata kaw nga nna yi hkauna, hpun ni galaw let asak htum mat mai ai. Raitim, du wa na aten hta Changmaw Hkung hpe woi awn jasu jahprang na ma ni a shawnglam gaw gara hku byin lai wa sai rai ta… “ Moi anhte kaw gaw jawng lung ai masha ni nau n nga ai, re… n nga ai ngu pyi mai tsun ai. Ngai naw dum ai, dai ginra kaw gaw jawng kaji nga ai, ngut ai hpang gaw Chihpwi de Sanana Jawng matut ra ai. Dai shara kaw nna Chihpwi de du hkra lahkawng ya yup nna jawng sa lung ra ai. Dai re majaw jawng matut lung ai ni gaw ngai na ten marai lahkawng sha nga ai,” nga nna asak (30) jan re ai salang langai Changmaw Hkung ginra na ma ni a hpaji lam yakhkak ai hpe tsun ai. Ya (10) ning ladaw ni lai wa sai, Changmaw Hkung ginra hpe rawt jat shangun mai ai hpaji lam hta galai shai wa sai i? Changmaw Hkung e, nang rawt pru wa ra sai. Changmaw Hkung Hka gaw dai ten du hkra shi atsam nga ai daram lwi hkrat let Changmaw Hkung ginra hpe sak jaw nga dingyang re.
Hpang na shata hta bai matut na..
kac_Latn kac_Latn afr_Latn kac_Latn kac_Latn kac_Latn kac_Latn kac_Latn kac_Latn